b'\n_START_ARTICLE_\nWilliam Wordsworth\n_START_SECTION_\n\xc5\xbdivljenje\n_START_PARAGRAPH_\n"Pesnik narave" se je rodil 7. aprila 1770 v mestecu Cocermouth v severozahodni Angliji. Ko je bil star komaj sedem let, mu je umrla mati, pri trinajstih pa je izgubil \xc5\xa1e o\xc4\x8deta. Za siroto sta skrbela o\xc4\x8detov in materin brat. Brezskrbno otro\xc5\xa1tvo je pre\xc5\xbeivel v Lake country, Jezerski krajini, obdani z gozdnatim hribovjem s slikovitimi jezeri. De\xc5\xa1ka leta v tej pokrajini so se mu tako mo\xc4\x8dno in neizbrisno vtisnila v spomin, da je njegovo pesni\xc5\xa1tvo vseskozi \xc5\xbeivelo od tega navdiha._NEWLINE_Pri sedemnajstih se je z bratom Christopherjem vpisal na St. John\'s College v Cambridgeu, vendar je pridobil samo prvo stopnjo akademske \xc4\x8dasti. Po popotovanju po Alpah, je pri enaindvajsetih letih vendarle diplomiral v Cambridgeu in se odpravil v Francijo, ki jo je \xc5\xa1e preveval vpliv me\xc5\xa1\xc4\x8danske revolucije. Nekaj \xc4\x8dasa je bival v Nem\xc4\x8diji, kjer se je seznanil s pesnikom Friedrichom Klopstockom. Ravno popotovanja so mu dala navdih za \xc5\xa1tevilne pesnitve._NEWLINE_V zvezi z Anette Vallon se mu je rodila h\xc4\x8derka, vendar do sklenitve zakona ni pri\xc5\xa1lo. Za njegovo nezakonsko h\xc4\x8di je svet izvedel \xc5\xa1ele sto let po njegovi smrti. _NEWLINE_Leta 1802 se je o\xc5\xbeenil s svojo sestri\xc4\x8dno Mary Hutchinson in do smrti \xc5\xbeivel z njo in s svojo sestro Dorothy v odmaknjenosti in idili slikovite pokrajine. \xc5\xbdiveli so v samoti, vendar nikakor niso bili osamljeni. Obiskovali so jih Robert Southey, Samuel Taylor Coleridge, Sir Walter Scott, Matthew Arnold, Ralph Waldo Emmerson._NEWLINE_Wordsworth je umrl 23. aprila 1850, ko je \xc5\xbee dopolnil osemdeseto leto. Tako je krepko pre\xc5\xbeivel vse angle\xc5\xa1ke romanti\xc4\x8dne pesnike, \xc4\x8deprav se je rodil prvi med njimi. Pokopan je v Grasmereru (Jezerska krajina).'